CELEX: 52018JC0025
Language: lt
Date: 2018-08-13
Title: Bendras pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Australijos bendruoju susitarimu, dėl sprendimų dėl Jungtinio komiteto darbo tvarkos taisyklių priėmimo ir pakomitečių bei darbo grupių įgaliojimų priėmimo

EUROPOS KOMISIJA
            Briuselis, 2018 08 13
            JOIN(2018) 25 final
            2018/0307(NLE)
            Bendras pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Australijos bendruoju susitarimu, dėl sprendimų dėl Jungtinio komiteto darbo tvarkos taisyklių priėmimo ir pakomitečių bei darbo grupių įgaliojimų priėmimo
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               
                  Šis pasiūlymas yra susijęs su sprendimu, kuriuo nustatoma pozicija, kurios Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Australijos bendruoju susitarimu.
               
            
            
               1.1.ES ir Australijos bendrasis susitarimas
            
            
               Europos Sąjungos bei jos valstybių narių ir Australijos bendrojo susitarimo (toliau – Susitarimas) tikslas – sukurti glaudesnę ES bei jos valstybių narių ir Australijos partnerystę ir stiprinti bei plėtoti bendradarbiavimą abiem Šalims svarbiais klausimais, atsižvelgiant į bendras vertybes ir principus, be kita ko, aktyviau palaikant aukšto lygio atstovų dialogą. Susitarimu bus sukurta nuosekli, teisiškai privaloma ES ir Australijos santykių sistema. 
            
            
               1.2.Jungtinis komitetas 
            
            
               Susitarimo 56 straipsniu įsteigiamas Jungtinis komitetas. Jo pagrindinės užduotys – palengvinti Susitarimo įgyvendinimą ir siekti jo bendrųjų tikslų, taip pat palaikyti bendrą ES ir Australijos santykių nuoseklumą. Kitos Jungtinio komiteto funkcijos, be kita ko, yra šios: stebėti ES ir Australijos santykių raidą; keistis nuomonėmis ir teikti pasiūlymus dėl visų abiem pusėms svarbių klausimų; siekti išspręsti ginčus, galinčius kilti šio Susitarimo taikymo srityse. 
            
            
               Kai tinkama, Jungtinis komitetas teikia rekomendacijas ir priima sprendimus, kurių reikia, kad įsigaliotų konkrečios Susitarimo nuostatos. Jungtinis komitetas veikia bendro sutarimo principu ir posėdžiauja aukštų pareigūnų lygmeniu. Jungtinis komitetas turi priimti savo darbo tvarkos taisykles. Jis gali įsteigti pakomitečius ir sudaryti darbo grupes konkretiems klausimams spręsti. 
            
            
               1.3Numatomas Jungtinio komiteto aktas
            
            
               Numatomų aktų paskirtis – remiantis Susitarimo 56 straipsnio 4 dalimi priimti Jungtinio komiteto veiklą reglamentuojančias darbo tvarkos taisykles ir pakomitečių bei darbo grupių įgaliojimus, kad Susitarimą būtų galima įgyvendinti. 
            
            
               2.Pozicija, kurios turi būti laikomasi Sąjungos vardu
            
            
               Pozicija, kurios turi būti laikomasi Sąjungos vardu, turėtų būti siekiama priimti ES ir Australijos jungtinio komiteto darbo tvarkos taisykles ir pakomitečių bei darbo grupių įgaliojimus. Pozicija turėtų būti grindžiama Jungtinio komiteto sprendimų projektais. 
            
            
               3.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               3.1Procedūrinis teisinis pagrindas
            
            
               3.1.1Principai
            
            
               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.
            
            
               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  1
               .
            
            
               3.1.2Taikymas aptariamuoju atveju
            
            
               Jungtinis komitetas – tai Europos Sąjungos bei jos valstybių narių ir Australijos bendruoju susitarimu įsteigtas organas.
            
         
         
            
               Aktai, kuriuos turi priimti Jungtinis komitetas, yra teisinę galią turintys aktai. Taip yra todėl, kad pagal Susitarimo 56 straipsnio 3 dalies i punktą Jungtinis komitetas turi priimti sprendimus, kurie yra privalomi Susitarimo Šalims.
            
            
               Numatomais aktais Susitarimo institucinė struktūra nepapildoma ir nekeičiama.
            
            
               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.
            
            
               3.2Materialinis teisinis pagrindas
            
            
               3.2.1Principai
            
            
               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu priimama pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.
            
            
               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.
            
            
               3.2.2Taikymas aptariamuoju atveju
            
            
               Numatomais teisės aktais siekiama padėti siekti Susitarimo tikslų ir palengvinti jo įgyvendinimą. 
            
            
               Susitarimu siekiama bendros užsienio ir saugumo politikos, bendros prekybos politikos ir bendradarbiavimo su išsivysčiusiomis šalimis sričių tikslų ir į jį įtrauktos su šiomis sritimis susijusios dalys. Šie Susitarimo aspektai neatsiejamai susiję ir nė vienas iš jų nėra papildomas kito atžvilgiu. Susitarimo pasirašymas buvo pagrįstas ES sutarties 37 straipsniu, SESV 207 straipsniu ir 212 straipsnio 1 dalimi.
            
            
               Todėl numatomas aktas turėtų būti grindžiamas tuo pačiu materialiniu teisiniu pagrindu.
            
            
               3.3Išvada
            
            
               Atsižvelgiant į pateiktus argumentus siūlomo sprendimo teisinis pagrindas turėtų būti ES sutarties 37 straipsnis ir SESV 207 straipsnis bei 212 straipsnio 1 dalis kartu su SESV 218 straipsnio 9 dalimi.
            
            
            
               2018/0307 (NLE)
            
            
               Bendras pasiūlymas
            
            
               TARYBOS SPRENDIMAS
            
            
               dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Australijos bendruoju susitarimu, dėl sprendimų dėl Jungtinio komiteto darbo tvarkos taisyklių priėmimo ir pakomitečių bei darbo grupių įgaliojimų priėmimo
            
            
               EUROPOS SĄJUNGOS TARYBA,
            
            
               atsižvelgdama į Europos Sąjungos sutartį, ypač į jos 37 straipsnį,
            
         
         
            
               atsižvelgdama į Sutartį dėl Europos Sąjungos veikimo, ypač į jos 207 straipsnį ir 212 straipsnio 1 dalį kartu su 218 straipsnio 9 dalimi,
            
            
               atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
            
            
               kadangi:
            
            
               (1)Europos Sąjungos bei jos valstybių narių ir Australijos bendrasis susitarimas
                  2
                (toliau – Susitarimas) pasirašytas 2017 m. rugpjūčio 7 d. Maniloje ir laikinai taikomas nuo […];
            
            
               (2)Susitarimo įgyvendinimui palengvinti jo 56 straipsnio 1 dalimi įsteigtas Jungtinis komitetas (toliau – Jungtinis komitetas);
            
            
               (3)Susitarimo 56 straipsnio 4 dalyje nustatyta, kad Jungtinis komitetas turi priimti savo darbo tvarkos taisykles ir gali steigti pakomitečius ir sudaryti darbo grupes konkretiems klausimams spręsti;
            
            
               (4)siekiant užtikrinti veiksmingą Susitarimo įgyvendinimą, Jungtinio komiteto darbo tvarkos taisyklės ir pakomitečių bei darbo grupių įgaliojimai turėtų būti priimti kuo greičiau;
            
            
               (5)todėl Sąjungos pozicija Jungtiniame komitete turėtų būti grindžiama pridėtais Jungtinio komiteto sprendimų projektais,
            
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Pozicija, kurios Sąjungos vardu turi būti laikomasi pirmajame Jungtinio komiteto posėdyje, grindžiama prie šio sprendimo pridedamais Jungtinio komiteto sprendimų projektais.
            
            
            
            
            
            
               2 straipsnis
            
            
               Šis sprendimas įsigalioja jo priėmimo dieną.
            
            
            
               Priimta Briuselyje
            
         
         
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        Sprendimo Vokietija prieš Tarybą (OIV), C-399/12, ECLI: EU: C: 2014: 2258, 61–64 punktai. 
               
               
                  
                     (2)
                  
                        OL L 237, 2017 9 15, p. 7.
               
            
      
    ---documentbreak--- 
      
         
               EUROPOS KOMISIJA
            Briuselis, 2018 08 13
            JOIN(2018) 25 final
            Bendras pasiūlymas
            PRIEDAI
            prie
            Tarybos sprendimas
            dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Australijos bendruoju susitarimu, dėl sprendimų dėl Jungtinio komiteto darbo tvarkos taisyklių priėmimo ir pakomitečių bei darbo grupių įgaliojimų priėmimo
            
               
         
         
            
               1 PRIEDAS
            
            
            
               ES ir Australijos jungtinio komiteto sprendimas Nr. 1/2018
            
            
               [data]
            
            
               kuriuo priimamos jo darbo tvarkos taisyklės
            
            
            
               ES IR AUSTRALIJOS JUNGTINIS KOMITETAS,
            
            
               atsižvelgdamas į Europos Sąjungos bei jos valstybių narių ir Australijos bendrąjį susitarimą
                  1
                (toliau – Susitarimas), ypač į jo 56 straipsnį,
            
            
               kadangi:
            
            
               (1)tam tikros Susitarimo dalys laikinai taikomos nuo […];
            
            
               (2)todėl Jungtinis komitetas turėtų priimti savo darbo tvarkos taisykles,
            
            
            
               PRIĖMĖ ŠĮ SPRENDIMĄ:
            
            
            
               1 straipsnis
            
            
               Priimamos priede pateiktos ES ir Australijos jungtinio komiteto darbo tvarkos taisyklės.
            
            
            
               2 straipsnis 
            
            
               Šis sprendimas įsigalioja jo priėmimo dieną.
            
         
         
            
            
               Pasirašyta [vieta] 
            
            
            
               ES ir Australijos jungtinio komiteto vardu
            
            
               Bendrapirmininkiai
            
            
            
               Sprendimo Nr. 1 priedas
            
            
               ES ir Australijos bendrasis susitarimas
            
            
               JUNGTINIO KOMITETO DARBO TVARKOS TAISYKLĖS
            
            
            
               1 straipsnis
            
            
               Užduotys ir sudėtis
            
            
               1.Jungtinis komitetas atlieka Susitarimo 56 straipsnyje nustatytas užduotis.
            
            
               2.Jungtinį komitetą sudaro Šalių tinkamo lygmens atstovai.
            
            
            
               2 straipsnis
            
            
               Pirmininkas
            
            
               Jungtiniam komitetui bendrai pirmininkauja abi Šalys.
            
            
            
               3 straipsnis
            
         
         
            
               Posėdžiai
            
            
               1.Paprastai Jungtinis komitetas posėdžiauja kartą per metus, jeigu Šalys nenusprendė kitaip. Jungtinio komiteto posėdžius sušaukia bendrapirmininkiai; jie rengiami pakaitomis Briuselyje ir Kanberoje bendru sutarimu nustatytu laiku. Šalims bendrai sutarus, vienos iš Šalių prašymu gali būti rengiami neeiliniai Jungtinio komiteto posėdžiai.
            
            
               2.Paprastai Jungtinis komitetas posėdžius rengia vyresniųjų pareigūnų lygmeniu, tačiau posėdžiai gali būti rengiami ir ministerijų atstovų lygmeniu.
            
            
            
               4 straipsnis
            
            
               Viešumas
            
            
               Jeigu nenusprendžiama kitaip, Jungtinio komiteto posėdžiai yra uždari.
            
            
            
               5 straipsnis
            
            
               Dalyviai
            
            
               1.Prieš kiekvieną posėdį per sekretorius bendrapirmininkiams pranešama apie planuojamą kiekvienos Šalies delegacijos sudėtį.
            
            
               2.Prireikus Šalių pritarimu dalyvauti Jungtinio komiteto posėdžiuose stebėtojų teisėmis arba tam, kad pateiktų informacijos konkrečiu klausimu, gali būti kviečiami ekspertai arba kitų įstaigų atstovai.
            
            
            
            
               6 straipsnis
            
            
               Sekretoriai
            
            
               Europos išorės veiksmų tarnybos atstovas ir Australijos užsienio reikalų ir prekybos departamento atstovas kartu eina Jungtinio komiteto sekretorių pareigas. Visi Jungtinio komiteto bendrapirmininkių gaunami ir teikiami pranešimai perduodami sekretoriams. Jungtinio komiteto bendrapirmininkių gaunama ir siunčiama korespondencija gali būti parašyta bet kokiomis priemonėmis, įskaitant elektroninį paštą.
            
            
            
               7 straipsnis
            
            
               Posėdžių darbotvarkės
            
         
         
            
               1.Bendrapirmininkiai parengia preliminarią kiekvieno posėdžio darbotvarkę. Ji ne vėliau kaip prieš 15 dienų iki posėdžio pradžios kartu su susijusiais dokumentais perduodama kitai Šaliai.
            
            
               2.Į preliminarią darbotvarkę įtraukiami klausimai, bendrapirmininkiams pateikti ne vėliau kaip prieš 21 dieną iki posėdžio pradžios.
            
            
               3.Jungtinis komitetas tvirtina galutinę darbotvarkę kiekvieno posėdžio pradžioje. Šalių bendru sutarimu į darbotvarkę gali būti įtraukta ir kitų klausimų, kurie nebuvo įtraukti į preliminarią darbotvarkę.
            
            
               4.Jei Susitarimo Šalys pritaria, bendrapirmininkiai prireikus gali sutrumpinti 7 straipsnio 1 ir 2 dalyse nurodytus terminus.
            
            
            
               8 straipsnis
            
            
               Posėdžių protokolai
            
            
               1.Kiekvieno posėdžio protokolo projektą kartu parengia sekretoriai, paprastai per 30 kalendorinių dienų nuo posėdžio pabaigos. Protokolo projektas grindžiamas Jungtinio komiteto padarytomis išvadomis, kurias apibendrina bendrapirmininkiai.
            
            
               2.Protokolo projektą per 45 kalendorines dienas nuo posėdžio pabaigos arba iki bet kurios kitos Šalių sutartos datos bendrai patvirtina abi Šalys. Kai bendrai sutariama dėl protokolo projekto, bendrapirmininkiai ir sekretoriai pasirašo du originalius egzempliorius. Kiekviena Šalis gauna po vieną originalų egzempliorių.
            
            
            
               9 straipsnis
            
            
               Sprendimai ir rekomendacijos
            
            
               1.Jungtinis komitetas gali priimti sprendimus arba rekomendacijas. Jie vadinami „sprendimu“ arba „rekomendacija“, juose nurodomas serijos numeris, priėmimo data ir apibūdinama tema. Kiekviename sprendime nurodoma jo įsigaliojimo data. 
            
            
               2.Jungtinis komitetas gali nuspręsti priimti sprendimus ar rekomendacijas taikydamas rašytinę procedūrą. Tokiais atvejais Šalys bendrai sutaria dėl procedūros termino. Jei pasibaigus šiam terminui nė viena Šalis neišreiškė prieštaravimo siūlomam sprendimui ar rekomendacijai, Jungtinio komiteto bendrapirmininkiai paskelbia, kad sprendimas ar rekomendacija yra priimti bendru sutarimu. 
            
            
               3.Jungtinio komiteto priimti sprendimai ir rekomendacijos parengiami dviem galiojančiais Jungtinio komiteto bendrapirmininkių pasirašytais egzemplioriais.
            
            
               4.Kiekviena Šalis gali nuspręsti paskelbti Jungtinio komiteto sprendimus ir rekomendacijas savo atitinkamame oficialiajame leidinyje.
            
            
            
               10 straipsnis
            
            
               Korespondencija
            
            
               1.Jungtiniam komitetui skirta korespondencija adresuojama vienos iš Šalių, kuriai priklauso autorius, sekretoriui, o jis apie tai informuoja kitą sekretorių.
            
         
         
            
               2.Sekretoriai užtikrina, kad Jungtiniam komitetui skirta korespondencija būtų persiųsta bendrapirmininkiams ir prireikus išplatinta pagal 11 straipsnį.
            
            
               3.Bendrapirmininkių korespondenciją sekretoriai siunčia Šalims ir prireikus išplatina kaip 11 straipsnyje nurodytus dokumentus.
            
            
               4.Bendrapirmininkių gaunama ir siunčiama korespondencija gali būti parašyta bet kokiomis priemonėmis, įskaitant elektroninį paštą.
            
            
            
               11 straipsnis
            
            
               Dokumentai
            
            
               Kai Jungtinio komiteto svarstymai grindžiami dokumentais, sekretoriai tuos dokumentus sunumeruoja ir išplatina dalyviams.
            
            
            
               12 straipsnis
            
            
               Išlaidos
            
            
               1.Kiekviena Šalis apmoka visas dėl dalyvavimo Jungtinio komiteto posėdžiuose patiriamas išlaidas, susijusias su darbuotojų, kelionės bei pragyvenimo išlaidomis ir pašto bei telekomunikacijų išlaidomis.
            
            
               2.Posėdžių organizavimo ir dokumentų dauginimo išlaidas apmoka posėdį rengianti Šalis.
            
            
            
               13 straipsnis
            
            
               Darbo tvarkos taisyklių keitimas
            
            
               1.Šalys gali bendrai sutarti pagal 9 straipsnį iš dalies pakeisti šias darbo tvarkos taisykles.
            
            
               2.Jungtinis komitetas gali nuspręsti įsteigti pakomitečius ir darbo grupes, kurie padėtų jam atlikti užduotis.
            
            
               3.Jungtinis komitetas gali nuspręsti panaikinti bet kurį savo įsteigtą pakomitetį ar darbo grupę arba nustatyti ar pakeisti jų įgaliojimus.
            
            
               4.Pakomitečiai ir darbo grupės po kiekvieno savo posėdžio pateikia ataskaitą Jungtiniam komitetui.
            
            
               5.Darbo grupės neturi sprendimų priėmimo galios, tačiau gali teikti rekomendacijas Jungtiniam komitetui.
            
         
         
            
            
               2 PRIEDAS
            
            
            
               ES ir Australijos jungtinio komiteto sprendimas Nr. 2/2018
            
            
               [data] 
            
            
               dėl pakomitečių ir darbo grupių įgaliojimų priėmimo
            
            
            
            
               ES IR AUSTRALIJOS JUNGTINIS KOMITETAS,
            
            
               atsižvelgdamas į Europos Sąjungos bei jos valstybių narių ir Australijos bendrąjį susitarimą (toliau – Susitarimas), ypač į jo 56 straipsnį ir Jungtinio komiteto darbo tvarkos taisyklių 13 straipsnį,
            
            
               kadangi:
            
            
               (1)
                     pagal Jungtinio komiteto darbo tvarkos taisyklių 13 straipsnio 2 dalį Jungtinis komitetas gali įsteigti pakomitečius ir darbo grupes, kurie padėtų jam atlikti jo užduotis,
            
            
            
               PRIĖMĖ ŠĮ SPRENDIMĄ:
            
            
            
               1 straipsnis
            
            
               Priimami priede pateikti Jungtinio komiteto pakomitečių ir darbo grupių įgaliojimai.
            
            
            
               2 straipsnis
            
            
               Šis sprendimas įsigalioja jo priėmimo dieną.
            
         
         
            
            
               Pasirašyta ... xxxx.
            
            
            
                  ES ir Australijos jungtinio komiteto vardu
            
            
                  Bendrapirmininkiai 
            
            
            
               
            
               Sprendimo Nr. 2 priedas
            
            
               Pakomitečių ir darbo grupių
            
            
               įgaliojimai
            
            
            
               1 straipsnis
            
            
               Pakomitečiai ir darbo grupės gali aptarti Susitarimo įgyvendinimą savo atsakomybės srityse. Jie taip pat gali aptarti klausimus arba specialius projektus, susijusius su atitinkama dvišalio bendradarbiavimo sritimi.
            
            
            
               2 straipsnis
            
            
               Pakomitečiai ir darbo grupės yra pavaldūs Jungtiniam komitetui. Jie per 30 kalendorinių dienų po kiekvieno posėdžio pateikia Jungtinio komiteto bendrapirmininkiams posėdžio protokolą ir išvadas.
            
            
            
               3 straipsnis
            
            
               1. Pakomitečius ir darbo grupes sudaro abiejų Šalių atstovai.
            
            
               2. Pakomitečiai ir darbo grupės gali kviesti į savo posėdžius ekspertus, kad jie išdėstytų savo požiūrį tam tikrais konkrečiais darbotvarkės klausimais.
            
         
         
            
            
               4 straipsnis
            
            
               Pakomitečiams ir darbo grupėms bendrai pirmininkauja abi Šalys.
            
            
            
               5 straipsnis
            
            
               Kiekvienos Šalies atstovas kartu eina kiekvieno pakomitečių ir darbo grupių sekretorių pareigas.
            
            
            
               6 straipsnis
            
            
               1. Pakomitečių ir darbo grupių posėdžiai esant reikalui rengiami kurios nors iš Šalių rašytiniu prašymu ir dėl kiekvieno posėdžio vietos ir datos Šalys bendrai susitaria.
            
            
               2. Jei viena Šalis prašo sušaukti posėdį, kitos Šalies sekretorius atsakymą pateikia per 15 darbo dienų nuo to prašymo gavimo. Ypatingos skubos atvejais pakomitečių ir darbo grupių posėdžiai gali būti sušaukiami per trumpesnį laiką, jei Šalys tam bendrai pritaria.
            
            
               3. Pakomitečių ir darbo grupių posėdžius kartu šaukia abu sekretoriai.
            
            
            
            
               7 straipsnis
            
            
               1. Bet kuri Šalis gali prašyti bendrapirmininkių įtraukti klausimą į posėdžio darbotvarkę. Tokie prašymai pateikiami sekretoriams ne vėliau kaip prieš 15 darbo dienų, o visi patvirtinamieji dokumentai – ne vėliau kaip prieš 10 darbo dienų iki posėdžio.
            
            
               2. Darbotvarkės projektą sekretoriai Šalims pateikia ne vėliau kaip prieš 5 darbo dienas iki posėdžio. Išimtinėmis aplinkybėmis Šalys gali bendrai sutarti į darbotvarkę įtraukti klausimus iki posėdžio likus nedaug laiko.
            
            
            
               8 straipsnis
            
            
               1. Sekretoriai kartu parengia kiekvieno posėdžio protokolo projektą.
            
            
               2. Jeigu Šalys nenusprendžia kitaip, posėdžiai yra uždari.
            
         
         
            
            
         
         
            
                  
                     (1)
                  
                        OL ES L …